《次韵苏东坡》
宋代·释德洪

先生谪儋耳，一叶航渺茫。褊心隘世议，怒骂成文章。

昆虫伏孔垤，仰看青鸾翔。世欲羁縻之，凡虑不自量。

琼山绕珠渊，宝光夜煌煌。我曾至其舍，月出波心房。

追惟对遗编，灯火夜初凉。丽词有逸韵，文君方小妆。

便觉胸次间，八窗玲珑光。似闻青冥上，幢节鸣佩珰。

先生应过我，衣袖识天香。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。